和張簿韵
作者：張嵲
朝代：宋

paragraphs: 平昔志升車，年來但芒屨。
前旬返城邑，宵旦未踰數。
及兹復入山，始覺離亂苦。
行行望遠峰，山村猶幾許。
風清初戒寒，雲垂欲收雨。
羸馬尚嘶林，吾行已遵渚。
茂樹曩堪攀，澄潭今可俯。
秋意滿山川，微烟澹村塢。
經過竹籬側，倦極欣一語。
三鍾應昔志，一室固堪處。
去留非本心，偶地因爲主。
野屋盡茅茨，山田多瘠鹵。
菽粟工療饑，薯蕷行堪煮。
一水可乘流，從公公莫禦。